钦定古今图书集成/明伦汇编/氏族典/第111卷 > 崔赜
## 钦定古今图书集成/明伦汇编/氏族典/第111卷 > 崔赜

按《隋书崔廓传》：“廓子赜，字祖濬，七岁能属文，容貌短
小，有口才。开皇初，秦孝王荐之，射策高第，诏与诸儒
定礼乐，授校书郎，寻转协律郎。太常卿苏威雅重之。
母忧去职。性至孝，水浆不入口者五日。征为河南、豫
章二王侍读，每更日来往二王之第。及河南为晋王，
转记室参军，晋邸文翰，多出其手。王入东宫，除太子”
斋帅，俄迁舍人。及元德太子薨，以疾归于家。后征授
起居舍人。大业四年，从驾汾阳宫。五年，受诏与诸儒
撰《区宇图志》二百五十卷奏之。以父忧去职。寻起视
事。辽东之役，授鹰扬长史，置辽东郡县名，皆赜之议
也。奉诏作《东征记》。九年，除越王长史。于时山东盗贼
蜂起，帝令抚慰高阳、襄国，归首者八百馀人。十二年，
从驾江都。宇文化及之弑帝也，引为著作郎，称疾不
起。在路发疾，卒于彭城，时年六十九。赜与洛阳元善、
河东柳𧦬、太原王邵、吴兴姚察、琅邪诸葛颖、信都刘
焯、河间刘炫相善。每因休暇，清谈竟日。所著词赋碑
志十馀万言，撰《洽闻志》七卷，《八代四科志》三十卷，未
及施行，江都倾覆，咸“为煨烬。